khistorydata/jeongjo-sjw-relations huggingface dataset:
정조 23년 · 강
命勅行入城後三度宴禮以別茶禮設行
정조 23년 · 목
司饔都提調李秉模啓言今此高宗純皇帝配天頒詔勅行時外方宴禮以彼中二十七月之內不爲如例擧行則京外不可異同入城後三度宴禮皆以前例中別茶禮設行而饌品器數亦依前例磨鍊似爲適宜從之
정조 23년 · 강
飭京畿兩西道臣減把馹騎仍命裨校吏等若不自持馬者回示境上
정조 23년 · 목
左議政沈煥之啓言西路驛馬之疲駑撥站之稽滯莫近日若雖以春間勅行時言之文牒往復多不及期動煩提飭不善檢察之失固在於道帥臣而馹路之如是凋殘亦由於大小使星不能謹守法式間或有濫把越站之弊而然當此客使當前冠蓋絡續之時宜有別般申飭先自儐使數外加把一切禁斷道臣以下濫把者儐使狀聞論勘雖於元定數之內如有不緊名色量宜減省務從簡略之意令儐使知悉擧行三道道臣及開城留守處請一體嚴飭分付從之敎以春間我國使星行中濫把甚於勅使行中其時欲爲大懲創之政而未果今番則遠接使審察三道道臣之濫把姑捨是不能減把者狀聞論罪如是則裨將以下所謂營吏等若不自持馬卽其境上聚會民人裨校吏等回示三匝後狀聞事分付遠接使亦卽爲先三星火付撥知委於三道道帥臣
정조 23년 · 강
仍任前北兵使李潤謙
정조 23년 · 목
左議政沈煥之啓言昨日筵中爲支勅事西路閫帥守令竝請仍任矣寧邊府使申大偀旣仍任則北兵使李潤謙亦當在次次仍任之中而該曹未及擧行請前北兵使李潤謙仍任從之
정조 23년 · 강
命安山作浦所在壽進宮奴婢移屬華城之代以他道餘奴婢劃給
정조 23년 · 목
左議政沈煥之啓言頃因內需司所報安山作浦所在壽進宮奴婢五十七口自初不入元總除減身貢後充定作者田畓所出粘白米舂精上納忽於今年自本官移屬華城奴婢身貢雜役依前勿侵事判下內該邑充定似有所據其委折報廟堂關問論理草記事命下矣卽見京畿監司徐鼎修所報則枚擧安山郡守牒呈以爲取考壽進宮奴婢總數則奴爲九十四口婢爲三十八口而該宮所謂作浦奴婢俱在元總數爻査實收貢計料云矣該邑所在內奴婢前旣移屬華城則今此五十七口獨爲還屬於該宮殊非當初節目中本意寧以他道餘奴婢準此數劃給以爲自該宮從便區處之地乎從之
정조 23년 · 강
命刑曹判書趙尙鎭右尹李冕膺還差備堂
정조 23년 · 목
左議政沈煥之啓請還差也
정조 23년 · 강
命寧邊前府使安橚加資仍爲施行
정조 23년 · 목
吏曹判書徐龍輔啓言寧邊前府使安橚除拜望單雖承加資之命而時府使申偀仍任之後加資之仍用與否旣無可援之例臣曹不敢擅便何以爲之乎敎以仍爲施行
정조 23년 · 강
命宣勅後頒敎時呼嵩一節停止著爲式
정조 23년 · 목
禮曹判書徐邁修啓言今此高宗純皇帝配天勅出來頒詔時儀註當爲磨鍊矣因皇旨二十七月前賀表停止故聖節正至望闕等禮亦不爲之而至於用樂一事在宣勅時則以其歸重於勅書故不可不用而呼嵩之節屬於皇帝旣因皇旨停止賀表則此一節亦當置之宣勅後頒敎旣不關於我國賀儀則山呼一款終涉無義向於順付勅頒敎時雖憑謬例而擧行今筵旣以釐正停止事稟定矣請此後永爲定式施行從之
정조 23년 · 강
罷前承旨洪樂游職推大司諫金達淳達淳避嫌賜批
정조 23년 · 목
予曰合啓傳啓與入侍傳啓則長官固當爲之旣無城上疏臺諫而諫長之向者逐日來詣臺廳前所未聞果何爲而然耶達淳曰其時承宣以爲雖無城上所臺諫使之逐日詣臺故臣果如是矣予曰承宣之錯傳下敎雖可駭而諫長何不據例爲之乎仍命承旨罷職達淳推考達淳避嫌以爲臣昧例之失前後相續向者連日詣臺尤是臣壞損之大端也長官異於下位如非合啓與次對則無城上所而長官之不得詣臺傳啓臺閣之古事卽然雖有承宣誤傳筵敎之擧苟使臣能自覺悟豈可矇然擧行而已乎特敎問備誨責備至臣於是滿心慙恧無地自容以此情踪其何可一刻晏然於臺次乎請命遞斥臣職批以勿辭亦勿退待
정조 23년 · 강
正言李東宇請執義曺允遂出仕賜批
정조 23년 · 목
處置以爲執義曺允遂引嫌而退言官無言雖欠臺體倉卒登筵宜有容恕不可以此輕遞言官請曺允遂出仕批以依啓
정조 23년 · 강
命社稷祈穀親祭時省牲器以親行磨鍊仍命此後除取稟依此磨鍊
정조 23년 · 목
因禮曹祈穀親祭時省牲器取稟有是命
정조 23년 · 강
遞差承旨徐英輔以李尙度代之前望也
정조 23년 · 목
左議政沈煥之曰槐院無掌故之吏擧行多所顚錯故其中前仕吏謀避者使之捉囚以爲從後立役之地矣頃者錄啓判下時置諸仍秩故自下不敢放釋立役矣予曰似是混入而然該房承旨何不提稟乎仍敎曰該房承旨遞差前望單子入之待下批牌招察任
정조 23년 · 강
召見差使員上來守令于誠正閣金城縣令趙學敏白川郡守柳相默丹城縣監尹可基
정조 23년 · 강
命金山郡守吳在鎭丹城縣監尹可基口傳相換
정조 23년 · 목
敎以金山郡守吳在鎭丹城縣監尹可基令該曹口傳相換亦令除朝辭下送
정조 23년 · 강
飭守令召見詢問年事時奏對不稱停之習
정조 23년 · 목
予謂金城縣令趙學敏曰本邑年事何如學敏曰大豐矣予曰守令則每爲民地故凡於年事未嘗以豐年二字容易爲說而今則爲守令者有問輒曰大豐此亦俗弊矣仍敎曰因事上來之守令召見問年事則雖値稍熟之歲奏對常有不足底意卽分憂之本色近來則有問輒以豐年二字應口以對此亦習俗中一端旣往雖勿論此後必也稱停奏對而若有違越者該房察推
정조 23년 · 강
副校理金履載陳疏乞解春秋兼銜批許該曹稟處
정조 23년 · 목
履載與校理金履喬有兄弟應避之嫌也
정조 23년 · 강
命掌令持平未差之代前望入之
정조 23년 · 목
因監察茶時啓辭有是命
정조 23년 · 강
以尹弼秉爲刑曹參判口傳也尋遞以李冕膺代之前望也
정조 23년 · 목
敎以刑曹堂上未差之代令該曹口傳差出○因刑曹坐不坐單子敎以未肅拜堂上許遞前望單子入之待下批待開門牌招判堂之尙今引義亦過矣待開門一體牌招察任
정조 23년 · 강
以司饔提調李秉鼎爲勅使宴享時檢擧提調
정조 23년 · 강
御春塘臺行新舊別軍職試射命別軍職申鴻周加資申紘直赴殿試
정조 23년 · 목
敎曰新舊別軍職試射時別軍職申鴻周柳葉箭五中加資別軍職部將申紘柳葉箭一巡三中四分直赴殿試
정조 23년 · 강
壯勇營高陽鄕武士鄕軍下番試射放時各技入格將官以下施賞有差
정조 23년 · 목
領軍將官以下各技入格別單領軍把總前水使金益彬柳葉箭邊一中箭竹一百箇差官敎鍊官朴道訥貫一中弓子一張射手金大得柳葉箭貫一中邊一中金廷得等三名邊二中各弓箭一部崔宗彬等七名邊一中各箭竹一百箇砲手裵興大鳥銃邊三中木三疋李二芳等五名邊二中各木布一疋方仁碧等三名貫一中各木一疋黃德光等二十名邊一中各布一疋用劍軍鄭春成等二名用劍上中各木一疋崔漢興等十七名上下各布一疋敎師全弘範講粗陣略布一疋○鄕武士柳葉箭優等人別單鄕武士崔好彬敎師全弘範貫一中邊二中好彬直赴殿試弘範直赴會試鄕武士張漢永崔漢成邊三中漢永筒箇一部漢成直赴會試○鄕武士別試射柳葉箭優等人別單鄕武士池得龍邊四中張漢永張漢彬貫一中邊二中直赴殿試
정조 23년 · 강
諸承旨持公事入侍于誠正閣召見遠接使徐龍輔問禮官曺錫中顯隆園參奉朴宗珩
정조 23년 · 목
龍輔錫中奉命出去也
정조 23년 · 강
召見來待諸臣于重熙堂備局有司堂上李書九江華留守洪明浩京畿監司徐鼎修水原留守徐有隣
정조 23년 · 강
命勅行別問安使以關西道內堂上文守令中假承旨差下推戶曹判書趙鎭寬
정조 23년 · 목
承旨徐有聞啓言勅行時以義州爲我國初境之故自前多有因特敎送別問安使之例且宴享除之之後致謝別問安使亦當有之請以道內堂上文守令中令遠接使從便差定而直以右副左副承旨借銜擧行從之有聞曰御帖樻漆色及粧飾全不致精更令精造而今番則勢難及期請姑以舊儲倭漆之樻用之不能前期申飭之戶曹判書趙鎭寬推考從之
정조 23년 · 강
命副校理金履載春秋兼銜依例減下
정조 23년 · 강
以金圭夏金履喬爲掌令康聖翊爲持平前望也
정조 23년 · 목
副校理趙得永疏陳母病乞遞賜例批
정조 23년 · 강
敍卿宰削職以下及侍從堂上堂下坐罷人
정조 23년 · 목
備局啓言正朝在近各陵寢祭官當爲差遣而侍從罷散甚多無以分排云在前如此之時亦有請敍之規請侍從堂上堂下違牌坐罷人員竝敍用允之敎以卿宰削職以下竝給牒敍用○前校理尹命烈洪樂安修撰李垿掌令金銑閔命爀校理高宅謙掌令權心彦南履翼鄭弼祚持平李重蓮金秀臣具晉行正言鄭時善監司李集斗判書李義弼參議李濟萬洪樂游尹光普薦俎官韓用鐸監司韓用龜大祝尹行逵敍用前承旨閔台爀給牒敍用
정조 23년 · 강
命刑曹參議望筒勿施
정조 23년 · 목
因刑曹參議望筒敎以旣敍用此望筒勿施
정조 23년 · 강
以忠勳都事李奎南儀賓都事李得養漢城判官金明鎭加差迎接都監郞廳
정조 23년 · 목
迎接都監啓言臣等與諸郞廳會同開坐檢飭迎勅諸事而啓下郞廳八員外不足郞廳三員依前例別單書入
정조 23년 · 강
迎接都監以郞廳金箕應金致龍減下以戶曹正郞李靖模禮曹佐郞金魯範差其代啓
정조 23년 · 강
迎接都監以今番勅行依雍正甲辰乾隆丁巳例不設宴享啓
정조 23년 · 목
迎接都監啓言取考雍正甲辰乾隆丁巳兩年配天勅謄錄則不設宴享只行茶禮矣今番勅使亦依兩年例宴享色郞廳不爲差出茶禮設行時則依近例以禮賓寺內資寺擧行使盤饍色郞廳兼管敎以已例之不設遠接使處分付
정조 23년 · 강
仍任總戎前中軍李性默
정조 23년 · 목
總戎中軍李潤謙仍任北兵使該廳啓請前中軍李性默仍任允之
정조 23년 · 강
京兆以紙廛失火處房舍修葺畢役啓
정조 23년 · 강
命江都戶南庫中玄黃庫應入量其一年所用留儲一庫中使限三年一來著爲式
정조 23년 · 목
江華留守洪明浩啓言戶南庫事頃因備局關文已有所論報矣戶南庫中天地庫自前非中使莫敢開閉而玄黃庫通作一庫守臣主管矣今因新定式玄黃兩庫中間遮隔分作二庫玄庫則依天地庫例以待中使之下來黃庫則守臣依前開閉而間架廣闊逐年所捧之儲積無狹窄之患自今年應入常捧留儲於黃庫待中使下來一年應下及不時所用錢木布量宜留置其外盡爲移入於玄庫而兩庫所儲新舊相換以爲永久遵行之地中使則年年下來之有弊廟堂旣已諒悉限三年一次下來恐無掣礙之端故敢此仰達矣敎以有司堂上亦陳所見有司堂上李書九曰頃因守臣所報已聞其事情如是定式恐似無妨從之
정조 23년 · 강
命江都餉穀之散在湖西者還劃耗條於本府事令廟堂稟處
정조 23년 · 목
江華留守洪明浩啓言江都以保障重地許多將士支放專靠於兵庫而十數年來庫儲漸縮一年所需無以繼用故推移於他各庫而他各庫亦皆因此受病今盼拮据無路本府軍餉中一萬三千五百餘石劃給安興鎭後散在於湖西諸邑而此本沁都軍餉也到今雖難盡數還付而就其中耗條限數三百石年年還劃本營以爲添補目下需用則在經費旣無所關在沁營實有所益請令廟堂稟處從之
정조 23년 · 목
一勅使處所南別宮修治一郞廳八員內直閣金近淳兵曹正郞柳畊都廳稱號其餘六員分掌該房而不足數依前例加出一堂上都廳郞廳分司官員監役官除本司仕上直凡公會勿參差祭安徐除服制式暇依前傳敎臺諫外任勿爲遷動一各道時急公事齎去禁軍及驛子撥馬下送一都監應役匠人勿論五軍門諸上司一從謄錄捉來使喚而謀避事役趁不赴役者從輕重治罪使役一堂上都廳行用印信各一顆令該曹輸送一書吏二十六人書寫二人庫直五名使令二十三名皆以諸各司受料布捉來兼爲使喚守直軍士依前定送一同品衙門郞廳發牌考察下人論罪頑慢官吏啓聞推治用粉牌一堂上郞廳有實職則鋪陳茶母皆自本衙門進排無實職則令該司進排
정조 23년 · 강
諸承旨持公事入侍于春塘臺召見館伴鄭民始迎接都監堂上趙鎭寬備局有司堂上李書九
정조 23년 · 강
命勅行後別送賀使當否令廟堂草記
정조 23년 · 목
館伴鄭民始啓言考見前例則配天勅出來凡爲三度而康熙雍正時則或正月或二月出來故卽送進賀兼謝恩之使乾隆時勅使以六月出來故順付於冬至使行矣今番勅使以正月出來則我國使行恐不可遲待節行似當依前例別送使行且回咨不當轉送鳳城兼付於使行爲好請下詢大臣處之敎以迎接都監堂上有司堂上各陳所見迎接都監堂上趙鎭寬曰以今經費與民力使行之一番往來非不關重而考之已例則配天勅之正二月出來後皆卽送使進賀今若於歲初迎勅而拖到節行順付則彼之援例致訝有未可知此甚可慮而所關不輕非臣賤見所敢質言矣有司堂上李書九曰雍正頒謚勅正月出來而進賀則順付於節使此或可爲傍照之端然而配天勅之在正二月者已例皆直送進賀兼謝恩之使今若遲待節行則恐不無太緩之慮矣敎以令廟堂卽爲草記
정조 23년 · 강
命迎接都監都廳柳畊除本仕金近淳減下以司諫朴崙壽差下都廳
정조 23년 · 목
館伴鄭民始啓言兵曹正郞柳畊都監都廳差下事當除本仕而因下敎入直本曹自下不敢擅爲除本仕故敢此仰達矣敎以都監往來間除本仕民始曰直閣金近淳見差都監都廳而閣務相妨今姑減下曾經都監郞廳者多在三司之任不敢擅自差下故敢此仰達矣從之敎以司諫朴崙壽差下
정조 23년 · 강
命勅使例贈各處禮單勿爲備給
정조 23년 · 목
館伴鄭民始啓言勅使例贈旣有勿給之皇旨今番勅行自元禮單不可贈給而遠接使及各處禮單亦不可如前備給都監擧行已爲稟定請遠接使與三道道臣開城留守處以此知委從之
정조 23년 · 강
命勅使迎送時蔘茶代用他茶著爲式
정조 23년 · 목
迎接都監堂上趙鎭寬啓言迎送勅茶禮時每用蔘茶而蔘雖珍品旣非恒茶故未能知味反不悅口雖以今春茶禮時所目覩者言之客使之受鍾也嘗而不飮其意可知也如取他茶之佳品而用之則恐爲得宜請自今爲始以此定式從之
정조 23년 · 강
命今春勅行卜物之留在灣府者發賣添銀以待節行時戶曹所需
정조 23년 · 목
戶曹判書趙鎭寬啓言春間上副勅卜物之留在灣府者今於北咨之來彼旣以此爲言則一向封置便同無用不可不趁今區處而其中京外所贈無論本色與折價名色相混有難區別今若付之灣府與臣曹往復使之發賣添入於元銀數中移置箕營以待節行時本曹所需盼事勢便當敢此仰達從之
정조 23년 · 강
命勅行時關北關東驛馬補把之規永爲除之推黃海監司朴基正
정조 23년 · 목
備局有司堂上李書九啓言勅行時兩西驛馬不得用㺚産故北關驛馬補把於關西關東驛馬補把於海西便成前例而今春以通用㺚産之意已爲筵稟行會矣卽見黃海監司朴基正狀啓則今番勅行關東驛馬又請補把矣雖以前此所報勅行時入把馬匹磨鍊數爻觀之通用㺚産則各差備分排之外本道驛馬尙餘六十餘匹則關東馬之復請依前補把殊涉不審該監司推考自今爲始關北關東兩道驛馬補把之規永爲除之之意請分付于四道道臣從之
정조 23년 · 강
仍任刑曹參議洪樂游
정조 23년 · 목
因政院來初一日輪對日次取稟有是命
정조 23년 · 강
命關西抄上武士玉載爀來頭武科時令壯營稟旨安思國韓述道先付壯勇衛
정조 23년 · 목
敎曰關西抄上鐵箭遠射武士今日召試雖越百七八十步猶未滿二百步定式所當勿施而旣召見其中百八十步閑良玉載爀來頭武科時起送後令壯營稟旨一百八十步出身安思國百七十步前僉使韓述道先付壯勇衛更觀遠射以爲收用之地事分付其餘武士令該營給糧下送
정조 23년 · 강
丹城縣監吳在鎭陽川縣令鄭軾相換口傳也
정조 23년 · 목
敎曰今聞親年篤老難以將往云旣念前倅之親年而曲諒則何可一爲一否乎丹城縣監吳在鎭令該曹口傳相換
정조 23년 · 강
遞掌令金圭夏仍命諫院署經守令除憲府署經下送
정조 23년 · 목
掌令金圭夏以前任龍岡縣令方在解由未出中引避請遞批以依啓守令多未署經於憲府云諫院署經諸人使之除署經下送
정조 23년 · 강
命勅行所去儀註定禁軍馳傳于問禮官
정조 23년 · 목
禮曹啓言問禮官旣已出去勅使前所送各樣儀註請令兵曹別定禁軍騎撥下去罔夜馳傳于問禮官所到處允之
정조 23년 · 강
命明年回榜人洪絲浩親臨賜花牌崇政洪緯浩知事作窠擬入
정조 23년 · 목
漢城府啓言文武科及生進回榜人每年歲末訪問草記事曾有定式矣來庚申年回榜人知委各部搜訪報來故職姓名年歲居住及登科年月別單書入○別單西部嘉義前同知洪絲浩年八十一庚申十月初三日增廣進士敎以明年回榜老人年八十歲嘉義前同知洪絲浩於文敬公爲六代孫而文懿公亦爲其從高祖且聞回榜在來年甚貴矣來春當依乙卯孝安公回榜例親臨賜花牌以此知悉擧行而戶曹參議洪樂恒年過七十已久且其翁崇政洪緯浩以文懿公之玄孫年爲九十歲壽資至崇政以其地處尙不爲知中樞豈成說乎其兩代以庚寅生戊申生幷受歲饌可謂稀有戶議之久任出於惠養之意業欲特授知樞而姑待之又何可踰此歲政官牌招開政知事作窠今日政擬入筋力如可强使之歲首謝恩
정조 23년 · 강
命大同察訪李安默罷黜之代今政差出
정조 23년 · 목
吏曹以安默受由上京病未還官啓請罷黜允之敎以今日政差代待下批當日下送
정조 23년 · 강
有政吏曹參議李魯春兵曹判書李在學進
정조 23년 · 목
以朴鍾淳爲掌令尹命烈爲校理韓用龜爲右尹李東冕爲大同察訪洪緯浩爲知事
정조 23년 · 강
命大同察訪李東冕罷黜口傳差出
정조 23년 · 목
東冕呈病吏曹啓請罷黜有是命
정조 23년 · 강
刑曹以罪人李光稷杖配梁山郡啓
정조 23년 · 강
訓禁御三營以今年射講居首人別單啓
정조 23년 · 목
訓鍊都監別單射居首哨官趙元軾柳葉箭一百五十八矢二十八分小布一百三十二矢片箭四矢騎蒭一矢講居首哨官丁弘弼講七分半陣七分半各內下箭竹一百箇○禁衛營別單射居首哨官廉宗道柳葉箭貫革一百七十六矢小布二百二十九矢片箭一中騎蒭八中講居首哨官曹漢星講九分陣十分各內下箭竹一百箇○御營廳別單射講居首哨官鄭臣弼柳葉箭貫革二百二十矢三十分小布三百五十四矢片箭四矢騎蒭七矢講十二分半陣十分內下箭竹二百箇
정조 23년 · 강
御春塘臺行壯勇營來庚申春等試射施賞有差
정조 23년 · 목
柳葉箭入格善騎將尹頤東邊四中熟馬帖一隻別武士李栢宗邊四中邊將除授姜世起邊四中直赴殿試崔有宗貫一中邊二中熟馬帖一隻敎鍊官安處默別武士姜漢範邊三中竝半熟馬帖一隻壯勇衛張忠顯邊五中熟馬帖一隻洪龍憲貫一中邊三中安彰績任慶麗崔東植邊四中竝加資車弘濟李遠哲姜洙昌文命純邊三中竝半熟馬帖一隻賜給
정조 23년 · 강
命前假注書洪命周仍察廳任
정조 23년 · 강
遞都總管權��權裕副總管尹長烈尹得逵刑曹判書趙尙鎭
정조 23년 · 목
長烈差祭尙鎭��裕未肅拜得逵有身病該府以親臨社稷祈穀大祭誓戒時侍衛不備啓稟敎以竝許遞前望單子入之其中刑判處義過矣本職姑爲許遞俾伸廉隅兼帶總管之任牌招使之行公
정조 23년 · 강
以李敬一金箕性爲都總管鄭大容姜彛正爲副總管竝前望也
정조 23년 · 강
命進賀兼謝恩使卽爲差出員譯比今秋進賀行益加裁減乾糧物種勿爲求請於各道以京盤纏磨鍊自該曹從便措處
정조 23년 · 목
備邊司啓言館伴鄭民始擧條批旨內令廟堂草記事命下矣正二月頒勅卽送專使已例卽然配天進賀頒詔謝恩不可遲待節行之兼付進賀兼謝恩使令該曹卽爲差出拜表日子亦令該曹從近擇吉進賀則有方物謝恩則無方物表咨文令槐院依此撰出而使价路續行期在邇員譯額數比今秋進賀行益加裁減務從簡略乾糧物種今番則勿爲求請於各道以京盤纏磨鍊而自該曹從便措處之意請分付允之
정조 23년 · 강
命勅使別問安使以勞問使稱號
정조 23년 · 목
承旨徐有聞啓言宴享自勅行除減則例有致謝別問安使而若自我國直爲除減則無致謝之可言當以勞問使爲號請以此知委於儐使處從之
정조 23년 · 강
命勅使在館時禁府假都事三員依例差出
정조 23년 · 목
義禁府啓言勅使在館時三門把守假都事三員請依舊例令該曹差出以爲習儀時分差之地允之
정조 23년 · 강
命兵曹佐郞洪百儀司僕正閔命爀改差
정조 23년 · 목
因監軍望單敎以差祭兵曹郞廳改差今日政差出○敎曰未肅拜司僕正改差今日政差出
정조 23년 · 목
敎曰進賀兼謝恩正使以宗親儀賓中擬入○以洪樂安爲副修撰具敏和爲進賀兼謝恩使韓用龜爲副使柳畊爲書狀官○因掌樂主簿望筒敎以李英裕僉正中相換
정조 23년 · 목
以尹行元爲刑曹參判
정조 23년 · 강
命社稷祈穀大祭誓戒時讀誓文官以曾經吏判爲之
정조 23년 · 목
備邊司啓言社稷祈穀大祭親臨受誓戒時讀誓文官當爲備員而吏曹判書徐龍輔奉命在外請令政院稟旨變通敎以曾經吏判中爲之事分付
정조 23년 · 강
右尹韓用龜陳疏請勘賜例批
정조 23년 · 목
疏略曰寧邊府獄囚行査之命出於欽恤之聖意而臣不能對揚檢吏欺隱之罪旣未窮覈宋女誣罔之訴亦不擧論大違審克之義竟陷疏漏之科秋曹之覆啓臺臣之論列後先迭發據理峻斥臣之孤負之罪於是乎益著論以邦憲合被重戮而聖度天大薄罷旋敍繼而有京兆新命豈敢以已經薄勘��棄廉隅揚揚冒膺不思自靖之義乎乞遞臣職仍治臣罪
정조 23년 · 강
命戶曹外都庫貢人關東木物斫取時自該曹預定期限督令流下地方官亦以畢斫及始運形止報于監營與該曹以爲憑考檢飭之地
정조 23년 · 목
備邊司啓言因前正言沈普永上疏批旨內關東松禁事令廟堂草記稟處事命下矣取見其疏本則以爲封山卽朝家之出尋常守護處而近年以來木商輩圖得上司關文謂之以封山之外而及其入山之際加斫狼藉安知不犯於封山之內況殺牛烹鷄聚黨募丁徒貽峽氓農民之弊另飭廟堂如非不得不用處外切勿許給關文如或有木商輩許斫之事則地方官親進封山定其界限計其株數無至一株添斫而至於其弊之及於峽氓農民者亦爲嚴禁爲辭矣又聞臺臣言送本司者則年前木商輩持司饔院關文下去江陵封山恣意亂斫爲弊不些至於定配之境云故更爲査問該院則壬子四月分院什物修補次報備局受關文許斫於江陵私養山因差人憑藉濫斫自本道定配乙卯七月又以分院之直關春川濫斫松木自本道啓聞當該官員亦蒙竄配之典其後更無關東木物請斫之事云與臺臣所言別無差夾而便是已勘之案更無可論外此各司近年以來亦無關東木物請斫之事而惟戶曹外都庫木物一千七百三十餘株每年依定式許斫矣自丙辰年本司雖爲發關諸道輒皆防報至丁巳五月大臣以安眠島風落木許給事有所筵稟而伏承關東私山量宜取用之命行關本道許斫於江陵洪川兩邑而今年六月該曹以江陵木物之尙未流下又爲論報本司發關申飭矣頃因內需司所報以三陟等地所在木物屬公事屢度査問於本道則道臣所報以爲內司執捉之木物卽是外都庫貢人丁巳所斫者而江陵五百十七株內一百二十五株貢人輩私自作板七十五株斫斷留置於旌善地而上項已作板者五百立先爲流下於興原江故自本營已爲執捉而犯科貢人等今方嚴囚營獄更爲多岐査探於江陵旌善等處則果無一株木數外新斫云而戶曹所報則以爲丁巳舊斫木物中洪川三百七十七株前已流下江陵五百十七株因淺灘尙未流下故去夏果爲報本司關促而貢人輩以解板流下之意呈于本曹故嚴關該道使之各別防禁矣貢人輩竟有此冒犯已作板者固當屬公而江陵所在之全體木則旣是本曹木物自本曹査實決處云矣大抵關東松禁之蕩然莫近日若雖以目下事言之丁巳許斫之木物諉以水淺尙今留置則貢人輩之倚托京關出沒留連許多作弊勢所必至至於作板流下其犯禁牟利之跡綻露無餘貢人等雖自該道照律嚴勘該曹之所別關嚴防者本道則不能禁斷揆以事體誠極疏忽當該道臣爲先從重推考當初許斫雖有京關一百二十五株之肆然作板大關法禁此則依內司所報一竝屬公其餘七十五株之斫斷雖關後弊比之解板稍有輕重竝與全體木三百十七株嚴飭該曹使之待開春卽爲流下無或如前稽滯蓋公用木物苟非萬不獲已本司固不敢容易許斫而斫取時定界計株躬自檢察卽是地方官職分內事依疏辭申飭如或留連稍久則奸僞必生自今以後每當貢人下去時自該曹預定期限督令流下地方官亦以畢斫及始運形止報于監營與該曹以爲憑考檢飭之地事請一體定式分付允之敎以近來廟堂輕許之故致有臺臣上疏卿等知此而此後本司或未照察雖有題決必以勿爲施行之意使之更報
정조 23년 · 강
備邊司以巡將鄭道星疏中三稻種法試於南邑形止啓
정조 23년 · 목
備局啓言頃因巡將鄭道星上疏有三稻種法試於南邑之命依下敎行會該道矣卽見全羅監司趙宗鉉所報則以爲天上稻斗於羅山稻淳昌稻等三種咸悅等二十三邑鎭皆是沿野之地俗尙晩稼而三種俱以旱種本非土宜故民不願種茂朱等七邑此三種本不爲業而山稻之乾付者雖無所害其餘二稻所出太少不若他種長城等二十四邑三種稻自前間或耕種今年別加勸課或善就而食實或被害而全棄原疏中雖遇水旱少無所損之說別無其驗且其穀品麤荒米出太少之故民不肯業云矣
정조 23년 · 강
勘放時囚林淳浩等
정조 23년 · 목
義禁府啓言德山前縣監林淳浩口招以爲道査中各面書員吏奴當納之數與渠前供稍異而道査則分爲二條渠則合而爲一石數旣相同實無相左之端新需米之自十月始排乃是各邑通行之前例而九月先捧果是襲謬則引用之罪實無所逃新還米十三石開倉前捧納有違法例而急於上納之充數徵出於吏奴處較易故果然徵捧充納則預捧之罪亦所難逃云吏奴當納條之石數相左稱以道査之分爲二條而官需之徑用新還之預捧今已遲晩請照律勘處敎以區別功議草記勘放又啓言公州前判官閔致謙原情以爲渠於五月赴任則本州大同未捧之數爲四千五十一石零故刻期督捧隨捧隨載畢竟深秋裝發入冬上納者至於過半莫非渠不職之罪云恩津前縣監李義敎原情以爲稅穀事體至爲嚴重而上納之拖至深冬何敢諉之於歲歉民窮不職之罪實合萬殞云請竝刑推得情敎以竝除刑推考律今日內草記區別功議勘放又啓言時囚罪人林淳浩杖一百收贖告身盡行追奪流三千里定配而功議各減一等杖九十收贖告身盡行追奪瑞山郡徒二年半定配押送允之又啓言時囚罪人閔致謙李義敎各杖一百收贖告身盡行追奪而竝功議各減一等各杖八十收贖奪告身三等放送允之
정조 23년 · 강
命關北編配中放秩依道啓施行
정조 23년 · 목
咸鏡監司具㢞以定配罪人放未放成冊上送事馳啓敎以放秩依啓聞施行之意今日內行會
정조 23년 · 강
總戎廳射講居首將官等施賞
정조 23년 · 목
射居首北漢哨官金德弼柳葉箭三百九十五矢片箭十八矢講居首哨官金世章講九分陣十二分半竝內下箭竹一百箇
정조 23년 · 강
飭都總管趙尙鎭卽爲肅命
정조 23년 · 목
因尙鎭違召推考傳旨敎以司寇之許解曲諒至矣廉隅旣伸而竝與兼帶必欲自畵今日酬應甚煩又以總管去來深夜煩稟重臣事果何如此傳旨勿施待開門仍以前牌催促使之卽爲謝恩後入直
정조 23년 · 강
頒新印御定杜陸千選
정조 23년 · 목
予選杜律五七言五百首陸律五七言五百首凡八編名之曰杜陸千選鑄字所印進敎曰御定杜陸千選宙合樓一件西庫五十件華城行宮三件內閣弘文館春坊各二件外奎章閣五處史庫外閣各一件尊經閣二件書院十四處各一件原任直提學領府事金憙檢校提學鄭民始原任直提學徐龍輔鄭大容原任直閣金勉柱徐榮輔南公轍尹行恁檢校直閣沈象奎直閣金近淳檢校待敎李存秀原任待敎徐有榘大提學洪良浩抄啓文臣李勉昇黃基天曺錫中申絢洪命周具得魯李英發金熙洛姜浚欽柳台佐金履載李弘謙洪奭周金啓溫舊抄啓文臣李益運李勉兢洪義浩丁若鏞金羲淳李肇源李魯春前提學丁範祖承旨李尙度前參議睦萬中前府使成大中僚屬鄭日煥兪漢雋申大羽朴宗羽兼檢書官柳得恭朴齊家檢書官李藎模李旭秀金基普柳本學前檢書官李光葵各頒一件
정조 23년 · 강
遞都總管趙尙鎭
정조 23년 · 목
因尙鎭違召推考傳旨敎以更爲牌招處義伸之又伸何敢更爲違召乎○政院以尙鎭飭敎之下謂有情勢屢度催促終不承膺啓請推考敎以此啓辭何承旨書入乎爲先問啓於重臣以所以處義之由○因尙鎭問啓敎以如此張皇問啓何可捧入廉隅猶以爲未盡伸則亦欲姑遞以開進身總管之任許遞令該曹口傳付軍職
정조 23년 · 강
命前假注書李存秀仍察廳任
정조 23년 · 강
行護軍李集斗陳疏乞免享官賜批付標
정조 23년 · 목
疏略曰臣於前歲濫叨宸簡冒按藩節觸事疏闇隨處瘡疣畢竟譴遞至今惶恧迺於向者以慶源殺檢事果蒙特罷之輕勘只訟愆尤之莫追繼以就事論斥出於司直之地臣之溺職之失於斯愈著實無所逃官箴之來固當受以爲罪豈敢追提有若自解而當初事實蓋有所以然之故矣致命實因雖無初覆之違錯正干兩犯始緣追後之斯得爲捧自服之供招可具檢案之格例則他官不可以替赴對衆宜在於檢場故以此意發關知委於當初初覆檢兩邑使之取招成案具格更報之際營關邑牒非止一再則不但道路之相遠以至日子之淹延者專由於正犯所在邑不卽捉送之致故臣果論罷啓聞原其顚末實非爲屍身之復開一官之再檢到今錄啓之際生此無限葛藤誠亦無怪殺獄檢案何等嚴重而臣若臨事克審仰體愼獄之聖德則夫豈違例誤事乃至於此哉臣方屛伏自訟之中恩敍遽降享帖繼到乃是往役豈敢爲以此引避且家有拘忌之疾月猶未改臣亦瘡腫在身動撣不便恐欠致潔伏乞亟令該曹卽爲變通批以疏辭許令該曹付標
정조 23년 · 강
副修撰金熙周陳疏賜批
정조 23년 · 목
疏略曰噫法久而廢理之然也惟我朝聖神相承典章畢備所以垂後昆而詔來世者至矣盡矣而風敎日益弛綱紀日益壞雖二帝三王有不能以此爲治者卽今日之文具是已嗚呼天下之事若小若大無細無鉅未有不誠而成者誠者卽天之實理也是理一有欠闕則做百事不得而況於君臣之際乎而況於軍國之大乎然則今日之文具蔽一言曰不誠而已是盼實爲在下之責而臣聞上有好者下必有甚焉我殿下聖德純茂早夜孜孜不遑少懈而做措之際畢竟安於故常號令之間終始欠於剛克愛民之心非不切至而民怨不熄願治之意非不惻怛而治效未著靖世道爲已任而世道日下敦風俗爲已憂而風俗日漓誠之所到猶足以感鬼神而孚豚魚則臣不敢知我殿下其於誠實處果能十分盡到否乎臣於頃日雷警之後不能開口論事以副我聖上側席求言之意則又何敢抗頑提奏而我殿下不養之於平日而必責之於一日不求之於未災之時而求之於遇災之後此災異之所以疊見直諒之所以不聞也養之當如何所言之雖不合於理者必容之而已求之當如何所言之有合於理者必行之而已今世敎漸下人心益渝愚者之見一有所陳則或謂之陳腐或謂之僭妄甚而有抉摘言句之弊而爲身計者寧受含默之譏不爲瀆擾之術仍成媕婀專事塞責至如懲討是人臣之明目張膽誓不與生者而或紛紛急急或伈伈俔俔傳啓則謄傳故紙奏誦爲習一有做錯嗤點四至周旋無事責任已了未見沫血之義徒歸應文之科噫嘻其亦不誠甚矣大義懲討亦以文具而爲之則其他尙何論哉近使三司諸臣竝令臺廳傳啓亦可見勤懇之至意而不能十日廳鑰長鎖臺臣奏對之言貴於容受而或違體例則遽加摧折無所假借承宣出納之職在於惟允而不槪聖心則必加譴責自外阻搪然則不但養之無素正所謂欲其入而閉之門也殿下求言之敎亦安知其不出於文具而終歸於不誠之科乎昔臣先祖副提學臣宇宏嘗於筵中奏事語到聖量不弘上責詰之左右莫不震慴起而對曰卽此其一也天威遂霽玉音和豫猗歟大哉君臣之間誠意之交孚有如是矣我殿下果以聖祖之心爲心則何憂乎直言之不聞乎今百度俱弛萬機惟繁義理則湮晦有漸紀綱則廢墜無餘雖大奮發大有爲猶慮其不振況因循荏苒賁飾治象則今日之國勢不知其稅於何地伏願殿下飭勵群工務爲誠實凡係文具一切更張有關於刑法者斷以當律無所容貸關於義理者嚴其隄防永絶根本我殿下亦宜自勉遇合做底事廓揮乾斷不少遲疑若不合做底事如惡惡臭不俟須臾擇善固執眞實無妄是臣之大願也臣又有區區含意而未達者先正臣李滉平生藉手以事君者卽聖學十圖是已其進十圖箚曰聖門之學不求諸心則昏而無得故必思以通其微不習其事則危而不安故必學以踐其實思與學交相發而互相益也又曰不覩不聞之前所以戒懼者愈嚴愈敬隱微幽獨之處所以省察者愈精愈密就一圖而思則當專一於此圖而不知有他圖就一事而習則當專一於此事而不知有他事噫嘻此皆聖門之實學也先正所以眷眷勤勤於十圖之上而要以格君心而淸化源者果何如哉伊時聖批溫諄誠心嘉納旣揭之御屛以寓暬御之箴又以印頒臣僚以存常目之戒今是圖之不講也久矣朝紳之文學相尙者尙或不知其目則豈不慨甚矣乎臣謂是道之不行而所以文具之盛而誠意之不流也十圖舊板久已刓晦宜令內閣重刊大小二本大本粧爲御屛小本印頒諸臣以爲我聖朝相傳之心法而使諸臣各知事君勉君之法不外於是則其有補於治道也大矣嗚呼歲籥將開福祿來同此實臣民忭祝之時而第伏念聖壽又添一籌血氣之衰雖聖人亦不免臣子喜懼之心何間於君親但志氣則惟在我者耳皐陶之歌曰元首叢脞哉股肱惰哉萬事墮哉朱子之言曰工夫易間斷義理難推尋而歲月如流甚可憂懼誠願殿下以元首叢脞爲戒日月如流爲憂用工逾篤立志益固則不但庶事理而治效著亦可爲祈天永命之道也臣竊爲殿下祝之批以諸條好矣當留意附陳聖學十圖令內閣稟處爾其勿辭察職
정조 23년 · 강
備邊司以京畿各驛釐弊節目啓
정조 23년 · 목
備局啓言頃因水原留守徐有隣所啓迎華驛及五驛捄弊事分付道臣仍成節目報來以爲自本司別單啓下之意覆奏行會矣卽見京畿監司徐鼎修所報則以爲迎華驛自京擧行之役已爲除減五驛矯弊之方竝成節目修報云矣觀此報辭參互節目則迎華與五驛除役減匹及釐弊等諸條頗爲詳備故原節目依前筵稟別單書入待啓下分付道臣使之依此擧行亦爲捧甘各司而旣成節目遵而行之則迎華除役之後五驛自可無添苦之患如或不善檢飭有所違越以致驛卒輩稱冤之弊則與初無節目何異乎向後遵行之責專在於道臣請以此意一體嚴飭允之○節目一迎華驛諸般公役除減之後自前入把馬匹之數今以五驛分排移定則常時應役別無苟艱之慮雖如赴燕使行及道臣巡審之行亦自有裕不必擧論而至於勅行時應入匹數以今春所用論之多有不足之患不可無變通故就各樣入把中可以除減者量宜除減俾得相當而除減數爻開錄于下一今春支勅時勅使一行及我國大小使行以至本驛應用之數合爲二百十匹內外而其中迎華驛上中等馬入把者爲四十五匹今以五驛上中等馬元數二百一匹排比充補而猶有不足之患故就各樣名色中不緊者一一除減以此除減之數比諸不足則雖若相當而竝計各處立待之數則猶爲不足且留京馬匹及臨時公役所用者不可不加數備待弘濟站旣是部字內則迎勅時承旨一行不必以畿驛入把此後則以兵曹馬仍爲往還三都留守轎馬座馬印載雨具馬之立待者雖不得永罷而勅行時則全數出用坡州防禦使騎馬之立待者亦爲出用遠接使軍官馬四匹內減二匹下騎馬五匹內減二匹道臣軍官馬三匹內減一匹下騎馬六匹內減二匹一本道監司都事中軍座馬更勿責立於迎華而元數二匹內各減一匹以他驛所在二匹輪回入番勅行時則都事中軍座馬中出番馬一竝出用一迎華驛馬之上京應役者今旣永減則驛屬之立役營門者自馬頭以下無論緊漫一竝永減而至於貰牌則本非驛屬乃是自京雇立者迎華貰牌十五名分屬五驛如前使役而每朔料錢以復戶米木依例上下而每年不足錢一百四十一兩零今難責出於迎華而若非公役稠疊之時則若干名除減別無掣礙故十五名內五名則姑爲減額以爲料錢相當之地一勅行時迎華贈給銀子七十兩及人夫別貰松都留糧等雜費則今難使本驛擔當竝自監營從長拮据以爲添補上下之地一華城幸行時驛馬之待令於園所站及本府站者旣是本驛掌內竝自迎華驛擧行一畿驛凋殘之弊專由於入把之漸加侵漁之多端及今釐正在所不已大小別星及三都留守各道監兵水使以下各行之夫馬入把自有定例而每不無濫把之弊自今申明舊典或有濫把者則自該驛論報監營以爲狀聞之地凡於驛馬入把之時下屬之誅求情債便成前例一驛一年之所費少不下百餘金此弊若不痛禁則殘驛實難支保一體嚴飭或有犯者則與者受者竝摘發重繩凡濫把及誅求之弊若自該驛掩匿不報則當該察訪狀聞論勘一凡大小別星以兵曹驛馬到外驛初站始爲替把自是法例而近來每有自京入把之弊下屬之從間誅求亦由於此申明定式如大臣及赴燕使臣行外自京入把者一切嚴禁以爲一分蘇弊之道一三都轎馬座馬之常時立待最是大弊而幕裨吏校輩憑藉濫騎之弊亦不可不嚴禁此後則自該府切勿成給草料或有濫騎者則該驛察訪摘發論報照法嚴勘一本道監營裨將執事營吏等因公往來時雖有騎驛之例而憑藉責把亦不無其弊自今以後番次往來及因公出使外一切防塞自監營定式施行俾無冒犯之弊一本道防禦使只於赴任遞來時依例騎驛而其外私行則切勿給馬以除立待之弊一勅行時各驛道掌直路留站馬不過一二匹兵曹馬之到初站者如或値其無馬有越站之事則徵貰之數極爲過多此亦爲弊之一端此後則所謂越站貰錢每十里無過一錢或有科外濫徵者則自監營往復兵曹嚴治痛禁一大小公行無論中火宿所凡於邑站稍遠處自驛村先爲支供受其乾價於本邑而上下之際專事減削所受不能當所費之半徒爲往來之勞故此爲驛民呼冤之端如廣州之德豐奉安慶安楊州之綠楊等諸驛皆有此弊不可不申飭而至於綠楊驛則每令出站於樓院此非驛村則使不當之疲殘驛卒替當出站於數十里地者極涉無義且爲大弊此後則樓院支供自本官從便擧行更勿侵責殘驛事定式施行俾無如前之弊一刑曹罪人發配之時自本曹押送於雇馬廳使之交付前站法例卽然而自前本曹雇立二人稱以首徒驛子長待曹門自六驛備給雇價而一年所給合爲一百八十兩之多雖未知創自何時而旣爲殘驛貽弊之端且非京外定制之意自今以後永爲革罷罪人發配時自本曹定下隸直爲押付於雇馬廳入直察訪照檢發送一外驛驛卒之自京司無得推捉乃是法例而近來京各司發差推捉不少爲難各驛吏卒以是騷擾京司下隸因此侵漁事之可駭莫此爲甚雖法司猶不可如此況各司乎此後則無論某衙門或有驛吏卒推問之事則移關監營以爲査治之地而推捉一款另加嚴禁一在前勅行時自三南及東北路上來別星到本道界以忠淸江原兩道驛馬仍把便行自是法例不可不申明舊典此後依此遵行一本道五驛上中等馬合爲二百一匹而每當勅使之時數多應把無以排比今雖不得不有所除減者而猶不無苟艱之慮至於各驛卜馬厥數頗多而有名無實其在裒益之政容有變通之道故就其中平邱十一匹慶安六匹延曙五匹重林三匹桃源五匹合三十匹換立中等馬今此換立馬價及此後有頉時改立添價竝自監營從便拮据依例上下使之一體使用事已爲筵稟蒙允以此永久定式施行一在前勅行時巡察使行裨校吏等帶去雖有元定之數今番客使之行奉承飭敎元額中減定其數而數外不得不隨行者使之私持馬此後勅行若値馬匹苟艱之時照此爲例無得以驛馬依前責立
정조 23년 · 강
命配天頒勅時呼嵩之節依例磨鍊結綵三處爲之
정조 23년 · 목
備局啓言頃因禮曹判書徐邁修所奏頒勅時呼嵩節次以事屬賀儀姑爲停止矣配天頒勅事面與三名日有異亦旣送使進賀則儀注中呼嵩一節之獨爲停止似涉斑駁更令依例磨鍊結綵亦是舊例今且依前設行而如毛物等屬之無關瞻視徒涉煩弊者永爲除之之意請分付該曹允之敎以爲弊於貢人多端雖非毛物可除者除之仍以爲式又敎以結綵例爲五處而只闕門城門迎恩門三處定式爲之各別從約無或一毫爲弊於貢人事該房嚴飭
정조 23년 · 강
命司僕寺錢五千兩每年劃給拜峯鎭以爲場屬支放之資
정조 23년 · 목
司僕寺啓言拜峯鎭別將兼內乘啓下箭串牧場使之兼管則本寺屯田色別無所關於本寺以其土地分給場內居民等仍爲魚鱗作隊屬之本鎭牙兵牧子等役兼管擧行事草記蒙允矣土地馬政今旣屬之本鎭則場屬接濟諸般需用不可不及今措置請自本寺錢五千兩每年劃給以爲支放之資牧場事例追後成節目施行允之
정조 23년 · 강
命以備局句管穀物三千石劃給壯勇營軍器色措備軍器
정조 23년 · 목
壯勇營啓言本營軍器什物尙多未備者亦有不可不以時修改者而本庫財力姑無措置其在經遠之道實甚疏虞自本營無他辦備之道亦不可一任抛置以致有軍卒無器物之患諸道所在備局句管穀中三千石劃付軍器色爲先措備之地事請令廟堂稟處敎以令廟堂句管穀物中劃給
정조 23년 · 강
命兵曹差祭郞廳改差
정조 23년 · 목
因監軍單子敎以差祭佐郞改差令該曹口傳差代
정조 23년 · 강
命咸鏡監司具㢞金店事狀本還下送
정조 23년 · 목
因咸鏡監司具㢞端川金店事査實登聞狀啓敎以寧有如許無嚴之狀聞乎道伯當拿致王府嚴問繩以重律而爲先此狀啓還下送待其首實以爲處分之地
정조 23년 · 강
江原監司南公轍以杆城郡流戶還接事馳啓命舊戶安接益加銘心
정조 23년 · 목
該監司狀啓以爲卽接杆城郡守朴敦浩所報則自今年正月以後至十一月本郡流民還接爲五戶他官民來接爲二十戶物故爲十戶移徙爲十一戶而還接新接之類另飭該里隨卽造家除役顧恤等事依定式着意擧行若其移徙者盼乍去乍來之民旣無恒産亦多懷土不能偕底奠接以致移去之此多其在奉行朝令之道不勝悚悶云今此杆城郡流民昨年實總爲五百七十六戶內除其今年內移徙物故幷計還接新接則目下實戶爲五百八十戶而比癸卯總加爲二百八十六戶以此流戶一事朝家之前後懷保靡不容極今因該郡之失火以民戶之尙未添增丙枕靡寧飭敎諄複其在仰體對揚之道撫摩安接之方尤不可一毫少忽連加關飭於該郡守公私雜役之一竝除減構屋付還之量宜周恤一依節目施行臣於今秋行部時入其境而察其狀則流戶中久接者已爲安堵新寓者亦皆築室除非無恒産乍去乍來者外果有着根樂業之望除役之期尙餘二年繼此存恤之道嗣後招徠之政益加提飭期有實效敎以免役之期尙餘其所招來不可泛忽況今番別般嚴飭之後乎繡衣則已爲抄啓待結構當差送而舊戶安接益加銘心事今日內行會
정조 23년 · 강
命時囚李謙會分揀放送俾卽還官
정조 23년 · 목
義禁府啓言樂安郡守李謙會原情以爲渠所被臺言至於此極莫非渠罪而其所臚列旣無指的又沒把捉直驅之於憸邪側媚之科聖明在上何敢爲唐突自明之計而至於營門狎客之要置一款渠待罪本郡洽爲二載自初至今實無一營客來往之事惟是渠庶外三寸趙龍逵有營門裨將之名目今九月二十六日因公摘奸之路爲見老母歷入一宿而去此外更無去來之事臺臣所言或執此而謂之要置狎客耶一次之來不過娚妹之常情歷路之入又非有事而要請則以此受斥似無是理而其所爲言罔非人臣之極罪渠卽一幺麼武弁焉敢生此藉賣之意云所當請刑曾經宣傳官請議處敎以觀此所供九月一面可謂脫空分揀放送俾卽還官
정조 23년 · 강
戶曹以舟橋船湖西稅大同初再運事到該邑月日及裝載發送京江到泊日字啓
정조 23년 · 목
戶曹啓言謹依下敎湖西各邑田稅大同初再運舟橋船五十七隻到該邑月日及裝載發送京江到泊日字區別別單書入
정조 23년 · 강
遞承旨韓用鐸以李敬五代之前望也
정조 23년 · 강
命來年正朝朝賀以進表裏擧行
정조 23년 · 목
因禮曹朝賀節目取稟有是命
정조 23년 · 강
仍任前工曹判書李致中以徐邁修爲知敦寧前望也
정조 23년 · 목
吏曹啓言知敦寧李致中旣無敦寧似當許遞敎以仍任前職前望單子入之
정조 23년 · 강
命時囚金儀祥保放
정조 23년 · 강
遣承旨馳詣宗廟永禧殿景慕宮奉審摘奸詣璿源殿展拜仍詣景慕宮展拜
정조 23년 · 목
敎曰午後眞殿展拜後由逌瞻門展拜于景慕宮該房知悉而今夜祈穀大祭受誓戒時開門人定後爲之事分付○敎曰今日景慕宮展拜時挾輦軍金虎門軍三十名排立軍則壯勇大將率領待標信出用○具翼善冠袞龍袍乘輿出永淸門明政門弘化門入逌瞻門至宮門外降輿詣版位展拜陞詣宮內奉審入齋室少頃出齋室門乘輿出逌瞻門入弘化門明政門由永淸門還內
정조 23년 · 강
召見時原任大臣于駕前
정조 23년 · 강
命以來初一日展謁于太廟景慕宮
정조 23년 · 목
敎曰來初一日太廟春展謁爲之曉詣眞殿行禮後出宮而景慕宮亦於明日行春展謁該房知悉○敎曰明日春展謁時御營鄕軍五哨內外營及各營入直新舊番馬步軍兵訓將都領隨駕其外留營留陣除之事分付
정조 23년 · 강
命受誓戒開門後爲之
정조 23년 · 목
敎曰適値歲時明日當爲春展謁而日寒若此百官軍兵何可徹夜乎夜刻則一也開門後受誓戒待初嚴下整齊事分付○敎曰今夜誓戒時及明日春展謁擧動時禁軍各三番出用
정조 23년 · 강
仍任刑曹前判書趙尙鎭
정조 23년 · 목
敎曰讀誓文時聽誓之任當爲備員前判書趙尙鎭仍任牌招先參班後謝恩
정조 23년 · 강
命勅行上來時開城府別問使以道內守令中啓下使之上來奉御帖下去
정조 23년 · 목
承旨徐有聞啓言勅行上來時開城府別問使近例則以道內守令中竝實預差承旨借銜單望啓下矣今番亦依此爲之而御帖請使之上來齎奉下去從之
정조 23년 · 목
中部元戶四千五百二十四戶男一萬一千四百七十一口女一萬二千五十六口東部元戶七千七百十二戶男一萬六千一百六十六口女一萬三千四百二十四口西部元戶一萬六千六百九十一戶男三萬四千四百五十九口女三萬四千六百九口南部元戶一萬三百九十八戶男二萬二千八百三十四口女二萬二千九百四十一口北部元戶五千六百六十五戶男一萬三千三百三口女一萬一千三百九十九口五部都元戶四萬四千九百九十戶男九萬八千二百三十三口女九萬四千四百二十九口京畿元戶十六萬二千六十五戶男三十四萬八百八十六口女三十二萬二千四百二十九口黃海道元戶十三萬六千三百七十六戶男三十一萬三百四十四口女二十六萬六千三百四十二口全羅道元戶三十一萬七千七百七十戶男五十八萬七千二百五十八口女六十四萬八百五十三口慶尙道元戶三十五萬九千六百七十一戶男七十三萬二千三百三十口女八十五萬七千九十五口忠淸道元戶二十二萬一千五百九十八戶男四十三萬一百六十八口女四十三萬六千二百八口江原道元戶八萬七百八十九戶男十六萬五千三百六口女十六萬一千八百十六口平安道元戶二十九萬九千四百四十二戶男六十三萬四千九百五十八口女六十三萬九千四百六十八口咸鏡道元戶十二萬七千七百四十八戶男三十三萬八千七百七十二口女三十四萬六千一百五十四口八道都元戶一百七十萬五千四百五十九戶男三百五十四萬二十二口女三百六十七萬三百六十五口
정조 23년 · 강
戶曹以今年內貧寒宗室子女婚扶助別單啓
정조 23년 · 목
別單原溪君��子婚廣陵君烻雲山君楢女婚各扶助米一石錢四兩木二疋
정조 23년 · 강
召見來待諸臣于便殿檢校提學鄭民始水原留守徐有隣京畿監司徐鼎修
정조 23년 · 강
命忠憲公徐命善主祀者今政除邑使之官享
정조 23년 · 강
遣閣臣致祭于文忠公金鍾秀
정조 23년 · 강
命御營大將李得濟拿問該營以都提調總察
정조 23년 · 목
敎曰寒事栗烈使之遍審衛士番所御營鄕軍直處所鋪不能成樣新拜之帥其所檢飭宜倍他帥而乃敢如此豈其用於帖給該營無空石乎御營大將李得濟爲先拿問處之俾知囹圄之苦卽遣宣傳官奪符以來○政院以得濟拿處事命下將兵之任不可無總察之人啓稟敎以都提調總察從事官發牌聽傳敎
정조 23년 · 강
命宣傳官鄭周誠嚴棍絶島充軍李載弘嚴棍削名兵曹判書李在學推考訓鍊大將李漢豊重推
정조 23년 · 목
兵曹啓言依下敎宣傳官鄭周誠李載弘結縛捉來嚴囚龍虎營矣敎以習陣不知在何時明日慕華館大張威儀開坐聚會宣薦內禁衛鄭周誠以筵敎分付後嚴棍二十度絶島充軍本事細曲折姑不査問雖未詳知有罔赦之三大罪得免常刑固失太寬而雖武將尙不敢犯如許之罪如渠蟣蝨之輩敢以處義等語借口於同僚入稟者卽宣傳官廳設置後初聞文臣固士夫武弁亦兩班而武弁則以裹革爲期所以烏角帶假注書爲之之處義躋卿列訓鍊大將不敢言者也鼻啑發出之棗核大者乃敢無難冒犯乎其後侍衛擧行之後又敢於射會進去命下也忽復稱托有何拚死之端爲此叵測之擧乎然猶不足甚至兵判筵奏而其罪尤難容若此不已方來之憂誠有凜然者周誠何足責霜氷之漸不可不念嚴棍發配時周誠姓名抹去於宣薦之案李載弘則所犯之何如未聞之而其爲隨衆犯科亦可推知本事旣不詳覈姑爲嚴棍削名周誠入稟之事卿雖未及知之常時不能檢飭難免其責卿則推考首武將亦爲從重推考此後宣傳官等敢以處義二字如周誠樣登徹則施以當律斷不饒貸卿其書付該廳
정조 23년 · 강
命義城等兩邑奴貢之弊令道臣釐正後報來
정조 23년 · 목
備局啓言頃因義城僧信宗擊錚原情刑曹啓目判付內令道伯應問作奸之類嚴問得情不飭之地方官指名狀問事命下矣卽見慶尙監司申耆狀啓則枚擧各人等招辭以爲信宗原情諸條捏合無實之言敢售欺天之計姑爲嚴囚待回下勘處計料義興義城兩邑色頭或憑藉願納收捧例錢或以生爲死成給立案諸般干犯綻露無餘竝分輕重刑懲冒頉奴婢還錄寺案虛名替徵一一査頉頭目願納亦卽革罷而至於移屬一款義興奴婢之居在義城者數爲七百八十餘口而生産則多歸於時居官雜頉則專責於案付邑比總無路而作名之弊便成常規替徵之患每及頭目以至捧賂僞頉用情漏貢等弊率由於人居他官虛實莫辨之致而該邑收貢之例貢納後錢頉免情債比諸義城其數稍加苦歇懸殊移屬之願民情無怪事係更張令廟堂稟處地方官現告事虛名例徵其來已久實無以拈出指名爲辭矣奴婢之弊前後飭諭何等申嚴而虛名收斂科外誅求若是狼藉不可以事端之間或差爽有所容貸犯科各人旣自本道分輕重嚴懲則因循襲謬一不釐正之罪正在守令而只治下吏不論邑倅事體殊涉未安該道臣推考更令指名現告仍令該府拿問勘處至於移屬一款各邑奴婢皆有定總隨其案付之名字溯考來歷加現代頉則生産逃故各有歸屬而今此兩邑奴婢生産則多歸於時居官雜頉則專責於案付邑云者可見其全無條理而義興則後錢情債比他尤重至使寄居隣境之類願爲移屬於時在之邑尤極可駭此不矯正反欲輕改元總減此增彼則日後之弊有不可勝言移屬則置之加現代頉時無或如前混淆後錢情債之過濫者亦須別立科條痛加査正俾祛一分積弊之意請嚴飭該道敎以辛亥一問之後尙不大釐正者救其流莫如淸其源以是夙夜一念雖未嘗不往來於奴貢之弊而遲待者在於熟量後處之也竝與如許現發處任他之可乎切惡切駭者諸道中嶺邑之奸弊爲甚嶺邑之中現發處自來又爲甚道臣報辭之近於玩弄其可曰有一分嚴畏之心乎力所及意所到處竭誠擧行一邊釐正以其緣由枚報卽奉行朝令之道何況嶺南奴貢事前此諄複果何如也此而泛忽何其無謂之甚乎此草記亦未免循例惜乎廟堂之長藩臣之怠習也爲先三懸鈴行會先從現發處大行懲創之政一一釐正後使之報來報來後發遣備郞逐邑摘奸一有不謹監司守令等拿致王府施以重律又敎以上言僧比之官長之不恤民隱可謂有功無罪分付守總使處總攝差定事分付之意招致備郞分付
정조 23년 · 강
罷校理尹命烈副校理洪樂安副修撰李垿職
정조 23년 · 강
遞正言宋知濂持平李重蓮姜浚欽
정조 23년 · 목
因監察茶時啓辭敎以未肅拜兩司許遞
정조 23년 · 목
以尹光普爲吏曹參議金圭夏金驥燦爲持平朴鍾淳爲副修撰李祖承爲右參贊徐潞修爲龍岡縣令洪良浩爲知事
정조 23년 · 목
政院啓言今日政事正言一員留窠不爲差出事甚未安請當該銓官推考敎以現告不爲分明知委而然該房承旨推考
정조 23년 · 강
命平安監司李泰永明日辭朝
정조 23년 · 강
命時囚元有明施投畀之典仍爲禁錮元在明施徒配之典江原監司南公轍越俸一等
정조 23년 · 목
義禁府啓言前都事元有朋口招以爲渠己酉年遭母喪定山於原州地與黃就雲初則相爭末乃私和過五朔後黃二大爲名者乘夜私掘至於露棺而斧斫之痕合爲八十六處渠情私窮迫卽呈營本官捉致元犯而査問則以發憤亂斫自服而二人刑配一門疤定渠輩所犯與尋常私掘有異故屢呈營本官至於多人勘罪之境此實渠必欲報復之致毁撤旌門祠宇事則一自遭變之後人子至痛刻骨椎胸無處可泄便作喪性之人殆不欲生之際聞本州吏校輩符同黃哥指嗾作變之說旣出官庭而至於吏校捉囚之境故尤極憤惋果對吏輩以爲黃孝子卓行孰不欽仰而汝輩豈可恃此祠宇旌門忍爲此無前變怪乎則吏輩自生疑怯至於毁撤此緣渠恐喝之致無異手自毁撤悖妄之罪無以自逃道臣營護事則雖不知面世誼則有之今秋科時殷栗縣監元在明適上來聞渠遭變之狀果有書托於道臣之事納供於次堂事則與同義禁金履翼有姻婭之誼而亦素相親故悶渠冷獄久滯果卽捧供云元有朋反覆窮詰則前後情狀渠亦無以掩諱箇箇遲晩請照法嚴勘敎以假蔑莫重之受敎犯此難貰之罪外此諸犯所可索言反歸於屑越爲先施以限己身投之有畀之典仍施禁錮勿齒於搢紳之列又啓言殷栗前縣監元在明口招以爲今九月以赴擧行入京矣一日元有朋自鄕專人來懇曰方以山訟事就覈於江原監營云而以渠與道臣爲近戚要得一書故渠不知本事之如何只聽其來托之甚懇率爾裁札以給其所爲說則以行査之際從實公決俾爲無事之意而已矣渠於有朋家雖是同宗自來有釁本無情誼而因其苦懇不能牢却莫非昏謬妄錯之致云所當請刑旣有拿來取招之命請上裁敎以在邑時失囚之罪若過限優可定配況兩罪俱發乎到今亦何待該道限滿後狀聞乎施以徒配之典道臣査啓別無右袒之語則其所干囑雖有已行未行之別名登囚供不可一味屬之不虞當該道臣越俸一等
정조 23년 · 강
竄元有朋于富寧府配元在明于丹陽郡
정조 23년 · 목
義禁府以有朋富寧府施以限己身投畀之典禁錮年限以幾年磨鍊啓稟敎以禁錮限五年○該府又以在明丹陽郡長林驛徒三年定配押送啓允之
정조 23년 · 강
命中官康壽甲拿處尋命分揀
정조 23년 · 목
敎曰近來承傳色中官行步無嚴令該府拿問處之○因壽甲拿處傳旨敎以分揀
정조 23년 · 강
命中宮殿誕日陳賀進表裏
정조 23년 · 목
禮曹以誕日陳賀節目啓稟有是命
정조 23년 · 강
召見平安監司李泰永于重熙堂
정조 23년 · 강
遞承旨李集斗李敬五以李冕膺徐英輔代之前望也
정조 23년 · 목
因囚單敎以放送牌招仍傳命召
정조 23년 · 강
命關西各邑鎭舊還以三分一收捧
정조 23년 · 목
平安前監司韓用龜狀啓以爲道內各邑年事比常年稍登當捧還穀竝與各年條舊還期於無遺準捧之地而當年新還幾盡收捧至於舊還停退以次第了殺之意另加嚴飭舊還當捧邑中龍川鐵山兩邑以今年畓農之失稔民力率多不贍準徵無路江界楚山渭原等三邑昨年旣是尤甚今年又爲之次新還了殺尙患艱辛新舊竝徵其勢末由上項龍川等五邑竝其所屬鎭堡而目下當捧之數多至三萬三千九百七十一石零外此郭山龜城孟山義州龍淵金城小吉號里林土壬海委曲安義天摩植松方山幕嶺等邑鎭當捧之數亦爲一萬一千一百九十五石零而合爲四萬五千一百六十六石零連接舊還所在邑鎭所報則辛壬大役之後今春輪症之餘死亡居多虛戶過半其所準捧之道遍徵隣族之外實無方便之第云還穀法意本自嚴重所當仍令嚴督期於準捧而邑鎭所報旣是實狀目下民隱在所軫念各邑鎭舊還當捧四萬五千一百六十六石零內限三分二則特令仍停三分一則使之分數收捧則臣謹當量其停還之多少察其民勢之緩急稍存分數略加闊狹庶可比數準捧而使豐歲之窮民得以紓力咸被惠澤請令廟堂稟旨分付敎以依狀請施行事令廟堂專撥星火行會
정조 23년 · 강
充軍鄭周誠于巨濟府
정조 23년 · 목
兵曹以鄭周誠嚴棍二十度巨濟府充軍押送李載弘嚴棍十五度啓
정조 23년 · 목
僚屬李魯春鄭日煥入參講說見講學廳日記
정조 23년 · 강
遞承旨徐英輔以崔獻重代之前望也
정조 23년 · 목
以李東宇爲正言趙得永爲副校理李秉鼎爲禮曹判書尹長烈爲戶曹參判
정조 23년 · 목
刑曹啓言全羅道放未放修啓冊子中本曹所管定配罪人仍秩竝依啓聞施行而放秩任實林盛達則民結陳起恣意幻弄稟秩茂長金福龍則半夜潛入偸竊倉穀論其罪犯俱係不輕有難疏釋竝爲仍配徒配罪人中若其罪犯稍重者則以限滿後更爲狀聞之意措辭於放未放啓本以爲定式事年前自臣曺筵稟蒙允則今此兩罪人所坐何如而不爲措辭輕置放稟難免不審仍秩中咸平金已得逃躱多年尙未捕捉亦有不飭之失道臣推考雖以配所官言之一向伈泄于今未捉萬萬駭然從重推考罪人金已得另加嚴飭捉得之意請分付允之
정조 23년 · 강
命全羅監司趙宗鉉上疏還下送
정조 23년 · 목
宗鉉以樂安査事陳疏引義敎以貶期當前豈可一向無端深引乎樂安査事雖非道臣豈無覈處之道乎上疏還下送考績使之限內擧行
정조 23년 · 강
遞刑曹參判韓用龜以李漢豊代之口傳也
정조 23년 · 목
因該曹佺不佺單子敎以在外參判許遞令該曹口傳差出待下批牌招
정조 23년 · 강
遞承旨鄭尙愚以李殷模代之尋遞以洪樂游代之竝前望也
정조 23년 · 목
尙愚不爲仕進殷模在外也
정조 23년 · 강
命宣傳官李基鼎拿處尋分揀
정조 23년 · 목
政院啓言承旨仕進前諸臣之無得入去古例卽然而今日放鑰後宣傳官李基鼎不待臣等之入先爲入去事未前有萬萬可駭所當重勘而本院請推外無他罰何以爲之乎敎以拿處○尋因基鼎囚單敎以分揀放送
정조 23년 · 강
命南部崔女仁同校婢稱冤事更令行査以聞
정조 23년 · 목
刑曹啓言頃因南部崔召史仁同校婢稱冤事擊錚回啓判付內嚴飭道臣卽爲勿侵當初不能致察之守令使之現告報來後草記事判下矣卽伏見慶尙監司申耆移文及該府使李甲會報營辭意則校婢眞玉卽崔女眞外六代祖母儉德上典也以眞玉之老病無子納其婢儉德於本校官狀斜文尙今昭在而今此崔女乃是儉德外五代孫漢禮之女而續案中書以漢禮不書漢陽者以其本名漢禮故也儉德以私婢載錄帳籍者本是眞玉之婢而然也崔女之外叔漢日兄弟支屬今皆行役於本校毫無稱冤而惟此崔女忽生叛主之計始自甲寅屢呈營邑兩度落訟又有此誣罔天聽之擧誠極猥濫成命之下不得擧行而當該府使以孫克福現告而已爲身故矣當初本曹回啓則惟以儉德之以私婢載錄於帳籍漢陽之以漢禮載錄於續案果有勿侵之請矣今此邑牒道移雖有所據儉德之以私婢載於帳籍漢陽之以本名書於續案者終涉可疑更令道臣詳査決處之意請分付敎以帳籍與續案旣如彼則邑牒不過外題之說名以啓下行會如李甲會者乃敢粧撰乎卿等更爲出意見嚴關行査草記而設使事實果相左甲會之報辭駭妄莫甚如許之類待出場各別處置況許多損體之端屢捉於繡行論以治績亦可謂前倅之罪人矣新定式履歷甲會則分付該曹勿爲施行
정조 23년 · 강
命內冰庫藏冰姑令西冰庫合設
정조 23년 · 목
戶曹啓言內冰庫庫舍五間失火被燒當卽改構而見今藏氷迫頭非但事多難便曾於丁未年間內冰庫之移設江上時西冰庫之四庫所藏冰丁以三庫分排入峙除出一庫藏置內冰庫之冰丁矣今亦依此爲之則事甚便好請姑爲合設使之分庫擧行允之
정조 23년 · 강
命載寧囚崔所回加刑究覈
정조 23년 · 목
黃海監司朴基正狀啓以爲載寧郡殺獄罪人崔所回刃刺黃海成翌日致死己未四月初五日依例檢驗初檢官載寧郡守宋欽書檢狀實因以被刺致死懸錄正犯以崔所回懸錄覆檢官瑞興府使林性運檢狀實因正犯與初檢同罪人崔所回之行兇情節綻露無餘從速輸款如法償命恐不可已○刑曹啓言此獄則不分狗肉簞食之微也責以冠童長少之別則何怒之有何怨之深而抽刀於白晝屠肆之上刺人於稠人廣坐之中傷在要害經宿致命論其手勢則故殺也非邂逅也成獄償命無容更評而惟彼兇身敢以置刀膝上死者自觸爲一分抵賴之計者尤萬萬獰慝請另加嚴訊斯速取服敎以分付道臣出意見加刑究覈期於得其情實
정조 23년 · 강
命金堤囚李元奉嚴刑勘放益山囚金官亥依道啓施行全州囚曺汗福嚴刑酌放茂長囚鄭必得施以次律泰仁囚金相彦嚴刑減死遠地爲奴